นำเข้ารถหรูเต้นกรมศุลฯขึ้นราคาประเมิน
ผู้นำเข้ารถหรูแห่บุกรัฐสภา โวยกรมศุลกากรปรับราคาประเมินนำเข้ารถยนต์โดยไม่แจ้งเอกชนล่วงหน้า
20 ก.ค. 2555

ผู้นำเข้ารถหรูแห่บุกรัฐสภา โวยกรมศุลกากรปรับราคาประเมินนำเข้ารถยนต์โดยไม่แจ้งเอกชนล่วงหน้า
นายอภิชาติ สมรพิทักษ์กุล กรรมการบริหาร บริษัท เอ เอ็ม จี ออโต้ พร้อมตัวแทนนักธุรกิจนำเข้ารถยนต์ เข้ายื่นเรื่องร้องเรียนต่อนายวิทวัส บุญญสถิตย์ ส.ว.สรรหา ในฐานะ ประธานคณะกรรมาธิการการเงิน การคลัง การธนาคาร และสถาบันการเงิน วุฒิสภา เพื่อขอให้ตรวจ สอบและแก้ไขปัญหาในกรณีที่กรมศุลกากรปรับราคาประเมินสินค้า โดยไม่ได้แจ้งให้ผู้ประกอบการรับทราบล่วงหน้าเพื่อเตรียมตัว ทำให้เกิดความเสียหายต่อธุรกิจหลายร้อยล้านบาท
นายอภิชาติ กล่าวว่า จากเดือน พ.ย. 2554–มี.ค. 2555 กรมศุลกากรได้ปรับอัตราประเมินสินค้าถึง 3 ครั้ง โดยเฉลี่ยครั้งละ 7% รวมมูลค่าที่ปรับเพิ่ม 20% ทำให้ภาคธุรกิจนำเข้าและจำหน่ายรถยนต์ต้องได้รับความเดือดร้อน คิดเป็นมูลค่าความเสียหายเป็นหลักร้อยล้านบาท ในแต่ละครั้งที่มีการปรับอัตราราคาประเมิน อย่างไรก็ตามการปรับเพิ่มอัตราประเมินราคาดังกล่าว ทางกรมศุลกากรไม่ได้แจ้งให้ผู้ประกอบการทราบล่วงหน้า ทำให้ผู้ประกอบการมีปัญหากับผู้ที่สั่งจองสินค้าในเรื่องของราคาขายรถยนต์
“รถยนต์ที่นำเข้ามามีราคาเฉลี่ยคันละ 3 ล้านบาทขึ้นไป โดยปกติต้องมีการเสียภาษีคันละ 1 ล้านบาท แต่เมื่อมีการปรับราคาประเมินสินค้าใหม่ ทำให้ต้องเสียภาษีเพิ่มอีก 2 แสนบาท รวมเป็นเงินที่ต้องเสียภาษี 1.2 ล้านบาท ทำให้ผู้ประกอบการต้องมีปัญหากับผู้บริโภคและกระทบความน่าเชื่อถือ เนื่องจากราคาตามใบจอง หรือใบสั่งซื้อก่อนหน้าเป็นอีกราคาหนึ่ง แต่เมื่อมีการปรับอัตราประเมินสินค้าใหม่ ราคาของรถยนต์จะมีการเปลี่ยนแปลง ซึ่งประเด็นนี้ทำให้เกิดผลเสียหายต่อภาคธุรกิจอย่างรุนแรง โดยที่ผ่านมารัฐบาลไม่เคยมาดูแลและแก้ไขปัญหาใดๆ ให้ ทั้งที่ภาคธุรกิจนำเข้ารถยนต์ สร้างรายได้ให้กับประเทศ ถึงปีละหมื่นล้านบาท”
นายอภิชาติ กล่าวต่อว่า จากปัญหาดังกล่าวทางกลุ่มผู้ประกอบธุรกิจได้ยื่นเรื่องร้องเรียน และขอความเป็นธรรมกับหน่วยงานที่เกี่ยวข้องของกระทรวงการคลังถึง 2 ครั้ง แต่ไม่ได้รับการแก้ไขให้ 
กรมศุลกากรได้ปรับราคาประเมิน โดยเคยแจ้งให้ตัวแทนผู้ประกอบการ ทางกรมศุลกากร ระบุว่า ราคาที่ประเมินไว้เดิมต่ำเกินไป จึงขอเปลี่ยนแปลง แต่การปรับราคาประเมินอย่างต่อเนื่อง ภายในระยะเวลาไม่กี่เดือน และไม่ได้แจ้งให้ผู้ประกอบธุรกิจทราบเพื่อเตรียมตัว ถือว่าไม่เป็นธรรม
นายทนุศักดิ์ เล็กอุทัย รมช.คลัง กล่าวว่า กรมศุลกากรได้ประเมินราคารถยนต์นำเข้าเพิ่ม เพื่อให้เก็บภาษีได้มากขึ้น เนื่องจากมีดีลเลอร์มาร้องเรียนว่าผู้ประกอบการนำเข้ารถยนต์อิสระสำแดงราคาต่ำกว่าความเป็นจริง ขณะเดียวกัน สำนักงานคณะกรรมการป้องกันและปรามปรามการทุจริตในภาครัฐ (ป.ป.ท.) ได้แจ้งมายังกรมศุลกากรพบว่ามีเจ้าหน้าที่มีส่วนเกี่ยวข้องในการนำเข้ารถยนต์ราคาต่ำ ซึ่งอยู่ระหว่างตั้งกรรมการตรวจสอบ 
“ที่ผ่านมาผู้ประกอบการนำเข้าอิสระสำแดงราคาต่ำกว่าความเป็นจริง อย่างไรก็ตาม ได้กำชับให้กรมศุลกากร ดำเนินการให้ถูกต้องตามกฎหมาย ส่วนผู้ที่มาร้องเรียนได้รับเรื่องแล้ว ซึ่งทางการจะให้ความเป็นธรรม แต่ต้องดำเนินการให้ถูกต้อง”นายทนุศักดิ์ กล่าว
นายสมชาย พูลสวัสดิ์ อธิบดีกรมศุลกากร กล่าวว่า ได้ประเมินราคาผู้ประกอบการรถยนต์นำเข้าอิสระเพิ่ม เพราะบางรายสำแดงราคาต่ำ ทำให้รัฐเก็บภาษีได้ต่ำเกินจริง